韩愈
忆昨行和张十一
忆昨夹钟之吕初吹灰，上公礼罢元侯回。车载牲牢瓮舁酒，
并召宾客延邹枚。腰金首翠光照耀，丝竹迥发清以哀。
青天白日花草丽，玉斝屡举倾金罍。张君名声座所属，
起舞先醉长松摧。宿酲未解旧痁作，深室静卧闻风雷。
自期殒命在春序，屈指数日怜婴孩。危辞苦语感我耳，
泪落不掩何漼漼.念昔从君渡湘水，大帆夜划穷高桅。
阳山鸟路出临武，驿马拒地驱频隤.践蛇茹蛊不择死，
忽有飞诏从天来。伾文未揃崖州炽，虽得赦宥恒愁猜。
近者三奸悉破碎，羽窟无底幽黄能。眼中了了见乡国，
知有归日眉方开。今君纵署天涯吏，投檄北去何难哉。
无妄之忧勿药喜，一善自足禳千灾。头轻目朗肌骨健，
古剑新劚磨尘埃。殃消祸散百福并，从此直至耇与鲐。
嵩山东头伊洛岸，胜事不假须穿栽。君当先行我待满，
沮溺可继穷年推。